Thor: Ragnarok (soundtrack)

Το Thor: Ragnarok (Original Motion Picture Soundtrack) αποτελεί το soundtrack με τη μουσική επένδυση της ταινίας Thor: Ragnarok των Marvel Studios, την οποία συνέθεσε ο Μαρκ Μάδερσμπο. Το soundtrack κυκλοφόρησε σε ψηφιακή μορφή στις 20 Οκτωβρίου 2017 και σε φυσική μορφή στις 10 Νοεμβρίου 2017 από την Hollywood Records.

Το soundtrack έλαβε θετικές κριτικές συνολικά, με τους κριτικούς να επαινούν τη δουλειά του Μάδερσμπο για τον συνδυασμό της ηλεκτρικής και της ορχηστρικής μουσικής.

Υπόβαθρο
Μέχρι τον Αύγουστο του 2016, ο Μαρκ Μάδερσμπο προσλήφθηκε για να συνθέσει τη μουσική της ταινίας. Ο Μάδερσμπο, όταν παρακολούθησε ένα δοκίμιο σε μορφή βίντεο στο κανάλι Every Frame a Painting στο YouTube, όπου οι μουσικές επενδύσεις προηγούμενων ταινιών του κινηματογραφικού σύμπαντος της Marvel κατακρίνονταν για την έλλειψη ικανότητάς τους να είναι αξιομνημόνευτες στο κοινό, επηρεάστηκε και ήθελε η μουσική επένδυση που θα δημιουργούσε για την ταινία Thor: Ragnarok, να είναι όσο πιο ξεχωριστή γίνεται. 

Η ηλεκτρονική μουσική της ταινίας είναι επηρεασμένη από τη δουλειά του Ζαν Μισέλ Ζαρ. Ο Μάδερσμπο συνδύασε τον ήχο του δικού του συνθεσάιζερ, το οποίο χρησιμοποιούσε όταν έπαιζε μουσική με το συγκρότημα Devo, μαζί με τον ήχο που παράγει μία 100μελής ορχήστρα. Τα θέματα του Πάτρικ Ντόιλ από την ταινία Thor και του Μπράιαν Τάιλερ από τις ταινίες Thor 2: Σκοτεινός Κόσμος και Εκδικητές: Η Εποχή του Ultron, καθώς επίσης το θέμα «The Lonely Man» του Τζο Χάρνελ από την τηλεοπτική σειρά του 1978, Ο Απίθανος Hulk, επίσης χρησιμοποιούνται στην ταινία. Η μουσική της ταινίας ηχογραφήθηκε στα στούντιο Abbey Road. 

Ο σκηνοθέτης της ταινίας, Τάικα Γουαϊτίτι, δήλωσε πως θα είχε ζητήσει απο το συγκρότημα Queen να δουλέψει πάνω στο soundtrack της ταινίας αν ο τραγουδιστής τους Φρέντι Μέρκιουρι ήταν ακόμα ζωντανός, επειδή η ταινία είναι «μια κουλ, τολμηρή, πολύχρωμη κοσμική περιπέτεια» και θα ταίριαζε στην «αισθητική» του συγκροτήματος. Το soundtrack της ταινίας κυκλοφόρησε σε ψηφιακή μορφή στις 20 Οκτωβρίου 2017 και σε φυσική μορφή στις 10 Νοεμβρίου 2017 από την Hollywood Records.

Λίστα κομματιών
Όλη η μουσική είναι σε σύνθεση του Μαρκ Μάδερσμπο.

Επιπρόσθετη μουσική
Επιπρόσθετη μουσική που εμπεριέχεται στην ταινία συμπεριλαμβάνει το τραγούδι «Immigrant Song» του συγκροτήματος Led Zeppelin και το τραγούδι «Pure Imagination» του Γουόλτερ Σιάρφ, από την ταινία Ο Γουίλι Γουόνκα και το Εργοστάσιο Σοκολάτας (1971). Το τραγούδι «In the Face of Evil» του συγκροτήματος Magic Sword συμπεριλαμβάνεται στο επίσημο τρέιλερ της ταινίας.

Για το τραγούδι «Immigrant Song», ο Μάδερσμπο πρότεινε να γίνει μία διασκευή του προσθέτοντας ορχηστρικό ήχο στη γέφυρα του κομματιού, αλλά οι Ρόμπερτ Πλαντ και Τζίμι Πέιτζ ήταν κάθετα αντίθετοι με αυτό.

Κριτικές

Ο Τζόναθαν Μπρόξτον από την ιστοσελίδα Movie Music UK θεώρησε πως ο συνδυασμός της ηλεκτρονικής μουσικής με τον ορχηστρικό ήχο 100μελούς ορχήστρας ήταν «απολύτως υπέροχος» και πως η δουλειά του Μάδερσμπο στην ταινία Thor: Ragnarok είναι «μακράν η πιο εντυπωσιακή του ορχηστρική δουλειά μέχρι στιγμής». Κλείνοντας, επισημαίνει: «Εν συντομία, η ταινία Thor: Ragnarok είναι λίγο πολύ επιτυχία σε κάθε επίπεδο. [...] Η δουλειά του Μάδερσμπο σε αυτήν στέκεται ισάξια δίπλα στις προσπάθειες μουσικής επένδυσης [των προηγούμενων ταινιών του MCU]. Είναι ένας τέλειος συνδυασμός ορχηστρικής δύναμης σε μεγάλη κλίμακα, ενδιαφέροντων και δημιουργικών ηλεκτρικών στοιχείων, μια διασκεδαστική και ζωντανή διάθεση, η οποία αντικατοπτρίζει τον τόνο της ταινίας».

Ο Τζέιμς Σάουθχολ από την ιστοσελίδα Movie Wave βαθμολόγησε το soundtrack με 3/5, επαινώντας επίσης τη μίξη των δύο ειδών - ηλεκτρονική και ορχηστρική - και, παρά το ότι θεωρεί πως το τελικό αποτέλεσμα είναι καλύτερο από τη δουλειά του Ταίλερ Μπέιτς στις δύο ταινίες των Φυλάκων του Γαλαξία, δεν παύει να προέρχεται από «το ίδιο ρούχο». Αναφέρει: «Η ορχηστρική σύνθεση του συνθέτη είναι πολύ πιο ολοκληρωμένη από αυτή που μπορεί να ανέμενες και το άλμπουμ είναι πολύ διασκεδαστικό. [...] Από θέμα ψυχαγωγίας, σίγουρα πληροί όλα τα κουτιά και δεν θα απογοητευόμουν αν έβλεπα τον Μάδερσμπο να επιστρέφει στο μέλλον».

Ο Μπέρνχαρντ Χάιντκαμπ από την ιστοσελίδα Behind the Audio αναφέρει πως συνολικά το soundtrack είναι μία «ανάσα φρέσκου αέρα» και πως ο ηλεκτρονικός και ο ορχηστρικός ήχος είναι «ισορροπημένοι και συνεκτικοί» και «αλληλοσυμπληρώνονται με υπέροχους τρόπους». Για το βασικό θέμα αναφέρει πως είναι «ιδιοφυές» και καταλήγει πως η μουσική της ταινίας Thor: Ragnarok είναι «μία από τις καλύτερες της χρονιάς και μία από τις καλύτερες του MCU».

Ο Άντονι ΜακΓκλιν από την ιστοσελίδα Screen Rant αναφέρεται στο soundtrack ως «απίστευτο» και πως η ταινία «αριστεύει ιδιαίτερα» στη μουσική της. «Το ηλεκτρονικό soundtrack της ταινίας Ragnarok αποτελεί αναπόσπαστο στοιχείο της τονικότητάς της, καθώς αναμφίβολα δεν είναι απλώς η καλύτερη μουσική επένδυση του κινηματογραφικού σύμπαντος της Marvel, αλλά και μία από τις καλύτερες μουσικές επενδύσεις ταινιών της χρονιάς».

Ο Τζόνι Μπρέισον από το περιοδικό Bustle χαρακτηρίζει το soundtrack «εξίσου διασκεδαστικό, ιδιόρρυθμο και παράξενο όσο και η ταινία» και προσθέτει: «Σε διάφορες στιγμές, [ο ήχος] μπορεί να περιγραφεί ως σαρωτικός και επικός όπως μία υπερηρωική ταινία, παραισθησιακός και ψυχεδελικός όπως ένα παράξενο όνειρο, ή ευχάριστος και απόκοσμος όπως μία εξωγήινη ντίσκο. Μεγάλο μέρος του, ωστόσο, μπορεί να ταξινομηθεί καλύτερα ως ρετρό-φουτουριστικό τέκνο, με μια αναμφισβήτητα παλιάς σχολής αλλά και σύγχρονη αίσθηση επιστημονικής φαντασίας».

Η Μαίρη-Κέιτ Τζάσπερ από την ιστοσελίδα The Mary Sue αποκαλεί το soundtrack «απολαυστικό» και «διασκεδαστικό», ενώ η Κέιτι Τάραντ από την ιστοσελίδα The Sound Architect λέει πως ήταν «τέλεια συγχρονισμένο με τα σημεία της πλοκής».

Παραπομπές

Άλμπουμ του 2017
Soundtracks της Τρίτης Φάσης του Κινηματογραφικού Σύμπαντος της Marvel
Thor (σειρά ταινιών)